Սվետլանա Խոդչենկովա

Սվետլանա Վիկտորովնա Խոդչենկովա (, ամուսնության տարիներին՝ Յագլիչ (Яглыч), ), կինոյի, թատրոնի և հեռուստատեսության ռուս դերասանուհի։

Կենսագրություն 
Սվետլանա Խոդչենկովան ծնվել է 1983 թվականի հունվարի 21-ին Մոսկվայում։ Երկար ժամանակ մոր հետ ապրել է Ժելեզնոդորժնի քաղաքում։ 16 տարեկան հասակում մի կարճ ժամանակ աշխատել է մոդելային գործակալությունում։

Կինոյում առաջին անգամ նկարահանվել է 2003 թվականին՝ Ստանիսլավ Գովորուխինի «Օրհնեցեք կնոջը» ֆիլմում մարմնավորելով գլխավոր հերոսուհուն։ Այդ դերի համար Սվետլանա Խոդչենկովան ներկայացվել է «Նիկա» կինոմրցանակի կնոջ լավագույն դերակատարում անվանակարգում։ Հետագայում նկարահանվել է «Սիրո թալիսման» պատմական հեռուստասերիալում (2005)՝ հանդես գալով գուշակուհի Կասանդրայի դերում։

2005 թվականին Սվետլանա Խոդչենկովան ավարտել է Բորիս Շչուկինի անվան թատերական ինստիտուտը, որտեղ սովորել է Մ. Բորիսովի կուրսում։

2011 թվականին դերասանուհին առաջին անգամ նկարահանվել է Հոլիվուդում՝ «Լրտե՛ս, դուրս գնա» ֆիլմում կատարելով Իրինայի դերը։ Իր գործընկերների հետ նա ֆիլմը ներկայացրել է Վենետիկի կինոփառատոնում։

Սվետլանա Խոդչենկովան «Միասնական Ռուսաստան» կուսակցության անդամ է։ Անդամակցում է Ռուսաստանի կինոգործիչների միությանը։

Անձնական կյանք 
2005 թվականի դեկտեմբերի 13-ին Սվետլանա Խոդչենկովան ամուսնացել է դերասան Վլադիմիր Յագլիչի հետ, ում հետ ծանոթ է եղել դեռ ուսանողական տարիներից։ Ամուսնությունից հետո Սվետլանա Խոդչենկովան փոխել է ազգանունը, սակայն բեմում և կինոյում շարունակել է հանդես գալ օրիորդական ազգանունով։ 2010 թվականի ամռանը նրանք ամուսնալուծվել են։

2011 թվականից հանպիպել է մոսկվայաբնակ գործարար Գեորգի Պետրիշինի հետ։ 2015 թվականի մայիսի 28-ին Պետրիշինը դերասանուհուն առաջարկություն է արել թատրոնի բեմում, սակայն հարսանիքն այդպես էլ տեղի չի ունեցել, և նրանք բաժանվել են 2016 թվականի փետրվարին։

Ֆիլմագրություն

Դերերը թատրոնում 
 «Այս ազատ թիթեռները» (Թատերական կենտրոն «На Страстном»)
 «Հոսպիտալ „Մուլեն Ռուժ“» («Անկախ թատերական նախագիծ»)
 «Ձմեռ պապը սրիկա է» («Անկախ թատերական նախագիծ»)
 «Թատրոն կանոններով ու առանց դրանց» («Անկախ թատերական նախագիծ»)
 «Սիրո պատմություն» («Անկախ թատերական նախագիծ»)

Տեսահոլովակներ 
 «Лето всегда!» (Դիսկոտեկա Ավարիա խմբի, երգչուհի Վերա Բրեժնևայի և երգչուհի ու դերասանուհի Նաստյա Զադորոժնայայի հետ համատեղ)
 «Осколки памяти» (Թիմուր Ռոդրիգեզի հետ համատեղ)

Մրցանակներ և անվանակարգեր 
 2004 – ներկայացվել է «Նիկա» մրցանակի կնոջ լավագույն դերակատարման համար (ֆիլմ «Օրհնեցեք կնոջը»)
 2004 – Գատչինայում անցկացվող «Գրականություն և կինո» փառատոնի՝ Կլարա Լուչկոյի անվան մրցանակ կնոջ լավագույն դերակատարման համար (ֆիլմ «Օրհնեցեք կնոջը»»)
 2008 – Գդինայում անցկացված Լեհական գեղարվեստական ֆիլմերի փառատոնի մրցանակ կնոջ լավագույն դերակատարման համար (ֆիլմ «Փոքր Մոսկվա»)
 2012 – «Ժորժ» մրցանակ «Տարվա ռուս դերասանուհի» անվանակարգում
 2013 – ներկայացվել է «Ժորժ» մրցանակի «Տարվա ռուս դերասանուհի» անվանակարգում
 2014 – Փհենյանի միջազգային կինոփառատոնի մրցանակ կնոջ լավագույն դերակատարման համար (ֆիլմ «Վասիլիսա»)

Ծանոթագրություններ

Արտաքին հղումներ 
 

Ռուս դերասանուհիներ
Բորիս Շչուկինի անվան թատերական ինստիտուտի շրջանավարտներ
«Միասնական Ռուսաստան» կուսակցության անդամներ
Ռուս մոդելներ
Թատրոնի դերասանուհիներ
Ռուս կինոդերասանուհիներ
«Ոսկե արծիվ» մրցանակի դափնեկիրներ
Ռուս հեռուստատեսային դերասանուհիներ